10 SAN ĠILJAN MERCURY……… 12 (2-3), (2-3), (1-3), (5-3) San Ġiljan Mercury Towers jinsabu pass bogħod milli jirbħu n-knock-out tal-Kampjonat Premier għas-sitt darba fl-aħħar seba' snin. Rebħa kontra Sliema Frank Salt li kollox ma' kollox kienet meritata. Minkejja li sfaw megħluba, is-Slimiżi ma ħarġux telliefa mingħajr ma taw dak kollu li setgħu. Primarjament, il-plejers Slimiżi kienu għajjiena fiżikament hekk kif kienu biss 10 plejers minħabba n-nuqqas ta' Jerome Gabaretta u Benji Cachia. San Ġiljan kellhom vantaġġ ta' 3-1 fl-ewwel sessjoni b'gowls ta' Mattias Ortoleva, Darren Zammit u Dino Zammit. Mark Meli naqqas id-distakk u Sliema saħansitra dawru r-riżultat għal 4-3 favurihom. Reazzjoni b'saħħitha minn San Ġiljan li reġgħu ħadu s-soppravvent minn Dino Zammit u doppjetta ta' Ben Plumpton għal vantaġġ ta' 6-4 fi tmiem it-tieni sessjoni. Sliema kellhom ċans li jnaqqsu d-distakk fil-bidu tat-tielet sessjoni iżda Ryan Coleiro salva penalty. Għalkemm l-għajja bdiet tagħmel tagħha, Sliema qasmu l-logħob mal-avversarji. Madankollu doppjetta ta' Jake Bonavia kabbret id-distakk għal 8-4, liema distakk baqa' l-istess sal-bidu tal-aħħar sessjoni. Is-Slimiżi għamlu l-aħħar sforz u naqqsu d-distakk għal 10-9, b'Liam Galea jiskorja doppjetta fost l-oħrajn. Kien għad jonqos żewġ minuti u nofs iżda t-tama Slimiża damet ftit għaliex Dino Zammit reġa' skorja mill-ewwel. Galea reġa' naqqas id-distakk sakemm Darren Zammit issiġilla r-rebħa lejn it-tmiem. 12 M'SKALA FISH AND FISH…… 6 (5-0), (1-1), (3-2), (3-3) Neptunes jinsabu b'ċans li jirbħu t-tliet unuri tal-istaġun hekk kif jinsabu fil-finali tan-knock-out tal-Kampjonat Premier. Ir-rebħa mhix sorpriża iżda meta jikkunsidra d-differenza fit-timijiet, Marsaskala rnexxielhom iżommu d-distakk baxx kemm jista' jkun. Tislima speċjali lill-captain ta' Marsaskala Liam Grixti li ddeċieda li jirtira wara karriera ta' snin twal ma' Marsaskala, klabb li miegħu rebaħ diversi unuri b'mod partikolari fl-Ewwel Diviżjoni. Dak li seħħ fl-ewwel sessjoni, ikkomprometta l-andament tal-kumplament tal-logħba. Neptunes skorjaw ħames darbiet mingħajr risposta permezz ta' Jordan Camilleri, doppjetta ta' Stevie Camilleri, Sam Gialanze u Jake Muscat. Fil-kumplament tal-logħba, Neptunes setgħu jikkontrollaw mingħajr diffikultà, b'Marsaskala jingħataw iċ-ċans li jtejbu l-prestazzjoni tagħhom. Paul Privitera naqqas id-distakk fit-tieni sessjoni sakemm Jeremy Abela daħħalhom jistrieħu 6-1. Il-vantaġġ ta' Neptunes żdied għal 9-3 b'Jake Muscat u Sam Gialanze jiskorjaw fl-aħħar minuta u nofs tas-sessjoni biex aċċertaw mir-rebħa. Fl-aħħar sessjoni, Marsaskala pruvaw darbtejn inaqqsu d-distakk iżda Neptunes wieġbu mill-ewwel.